蠟梅大有生意
作者：周紫芝
朝代：宋

paragraphs: 幽芳念初分，厚地凍始裂。
耐寒憐孤根，忍苦度尺雪。
誰持萬金良，起死醫寸蘖。
伶俜初回姿，荏苒似看葉。
灌木猶未成，已與凢草别。
平生冰玉交，勝韻頗奇絕。
微風折輕黄，香霧濕寒月。
棐几著冰壺，餘芬散清樾。
只今滿眼花，想像疑可折。
感君分似意，老味倍欣悅。
添我小窗春，芳意未衰歇。
盛德不可忘，封殖寧敢闕。